เตือนภัย ระวังมิจฉาชีพอ้างข่าวดีจัดส่งไปทำงานเกษตรตามฤดูกาลเกาหลีถูกกฎหมาย
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า จากการเดินทางไปสาธารณรัฐเกาหลี หรือเกาหลีใต้ เพื่อเจรจาเรื่องโควตางานเกษตรตามฤดูกาลกับเมืองต่างๆ ของเกาหลีใต้ ทำให้มีกลุ่มมิจฉาชีพฉวยโอกาสหลอกลวงคนหางานโดยสร้างเพจโฆษณาชวนเชื่อ หรือเปิดบริษัทเพื่อเพิ่มความน่าเชื่อถือ หลอกคนหางานว่าสามารถพาไปทำงานเกาหลีใต้ได้ ทำให้มีผู้หลงเชื่อเป็นจำนวนมาก จึงขอย้ำเตือนให้กระทรวงแรงงานและหน่วยงานที่เกี่ยวข้องดูแลคนหางานและตรวจสอบดำเนินคดีผู้มีพฤติการณ์หลอกลวงคนหางานอย่างถึงที่สุด ขอย้ำเตือนว่าลำดับแรก กระทรวงแรงงานและเมืองท้องถิ่นของประเทศเกาหลีต้องมีการทำข้อตกลง (MOU) เรียบร้อยก่อน จึงจะจัดส่งแรงงานไปทำงานได้ ซึ่งขณะนี้อยู่ระหว่างดำเนินการปรับปรุงร่าง MOU ให้แล้วเสร็จ และจะเสนอเข้าที่ประชุมคณะรัฐมนตรีภายใน 1 เดือน จากนั้นคาดว่าจะสามารถจัดส่งแรงงานตามฤดูกาลในภาคเกษตรได้ภายใน 60 วัน โดยการจัดส่งแรงงานเกษตรตามฤดูกาลจะเป็นแบบรัฐบาล (กรมการจัดหางาน) จัดส่งเท่านั้น ขอเตือนคนหางานอย่าหลงเชื่อผู้แอบอ้างว่าสามารถพาไปทำงานเกาหลีใต้ และงานเกษตรตามฤดูกาลเป็นงานระยะสั้น 6 - 8 เดือน ผู้ที่ไม่มีความเชี่ยวชาญภาษาต่างประเทศก็สามารถสมัครทำงานได้ เพราะนายจ้างไม่มีข้อจำกัดด้านภาษา ย้ำไม่มีจริงด้านนายไพโรจน์ โชติกเสถียร อธิบดีกรมการจัดหางาน กล่าวว่า กรมการจัดหางานเฝ้าระวังตรวจสอบสื่อโซเชียลมีเดียต่างๆ เมื่อมีการโพสต์ข้อความชักชวนคนหางานไปทำงานในต่างประเทศที่อาจเข้าข่ายกระทำความผิดตามพระราชบัญญัติจัดหางานและคุ้มครองคนหางาน พ.ศ. 2528 โดยผู้ใดจัดหางานให้คนหางานเพื่อไปทำงานในต่างประเทศ โดยไม่ได้รับใบอนุญาตจากนายทะเบียนจัดหางานกลาง ต้องระวางโทษจำคุกตั้งแต่ 3 ปี - 10 ปี หรือปรับตั้งแต่ 60,000 บาท - 200,000 บาท หรือทั้งจำทั้งปรับ และการโฆษณาการจัดหางานโดยไม่ได้รับอนุญาตจากกรมการจัดหางาน มีความผิด ต้องระวางโทษจำคุกไม่เกิน 3 ปี หรือปรับไม่เกิน 60,000 บาท หรือทั้งจำทั้งปรับ ทั้งนี้ในปี 2565 มีการดำเนินคดีสาย/นายหน้าเถื่อนแล้ว 88 ราย พบการหลอกลวงคนหางานทั้งสิ้น 115 คน คิดเป็นมูลค่าความเสียหาย จำนวน 10,730,600 บาทประชาชนสามารถติดตามข่าวสาร จากกรมการจัดหางานอย่างใกล้ชิดที่ เว็บไซต์ doe.go.th/overseas หรือสอบถามได้ที่ สำนักงานจัดหางานจังหวัดทุกจังหวัด